Virallinen lehti nro C 341 , 29/11/1999 s. 0109



KIRJALLINEN KYSYMYS E-0421/99 esittäjä(t): Ernesto Caccavale (UPE) komissiolle (1. maaliskuuta 1999) Aihe: Meriliikennealan työntekijöiden asbestialtistumisen tunnettuja vaaroja koskeva aukko lainsäädännössä Työntekijöiden suojelemisesta vaaroilta, jotka liittyvät asbestialtistukseen työssä annetussa direktiivissä 83/477/ETY(1) (joka perustuu työntekijöiden suojelemisesta vaaroilta, jotka liittyvät altistumiseen kemiallisille, fysikaalisille ja biologisille tekijöille työssä annettuun direktiiviin 80/1107/ETY(2)) olevassa 1 artiklan 2 kohdassa säädetään nimenomaisesti, että säännöksiä ei sovelleta merikuljetuksiin eikä lentokuljetuksiin. Siinä ei kuitenkaan kielletä jäsenvaltioita soveltamasta tai ottamasta käyttöön työntekijöiden paremman suojelun takaavia säännöksiä, asetuksia tai hallinnollisia määräyksiä. Italian hallitus on pannut kyseisen yhteisön direktiivin täytäntöön, mutta ei ole kuitenkaan säädellyt edellä mainittujen säännösten soveltamisalan ulkopuolelle jäävien työntekijöiden tilannetta. Tämä on jättänyt aukon lainsäädäntöön ja merkinnyt sitä, että mainituilla aloilla ei sovelleta tarvittavaa suojelua. Asbesti on erittäin myrkyllinen aine, ja valitettavasti Italiassa ja muissa Euroopan maissa on jo todettu meri- ja lentokuljetusaluksilla työskentelevien henkilöiden sairastumisia ja jopa kuolemantapauksia. Voiko komissio edellä esitetyn perusteella kertoa, 1. mistä syystä meri- ja lentokuljetusaluksilla työskentelevät henkilöt on jätetty edellä mainitun työntekijöiden suojelemista asbestialtistukseen liittyviltä vaaroilta koskevan direktiivin soveltamisalan ulkopuolelle? 2. miksi toimenpiteitä kyseisen lainsäädännöllisen aukon korjaamiseksi ei toteutettu jälkikäteen, mikä on vakavasti vaarantanut eräiden työntekijöiden terveyden? 3. eikö sekä yhteisön toimielinten että Italian hallituksen jättämä lainsäädännössä oleva aukko selvästi riko yleistä syrjintäkiellon periaatetta erittäin tärkeällä työterveyden ja -turvallisuuden suojelun alalla? Komission jäsenen Pádraig Flynninkomission puolesta antama vastaus (6. huhtikuuta 1999) Työntekijöiden suojelemisesta vaaroilta, jotka liittyvät asbestialtistukseen työssä 19. syyskuuta 1983 annetussa neuvoston direktiivissä 83/477/ETY(3) jätetään meri- ja lentokuljetukset direktiivin soveltamisalan ulkopuolelle, koska niistä säädetään erityisissä kansainvälisissä määräyksissä. Kyseinen direktiivi on työntekijöiden suojelemisesta vaaroilta, jotka liittyvät altistumiseen kemiallisille, fysikaalisille ja biologisille tekijöille työssä 27. marraskuuta 1980 annetun direktiivin 80/1107/ETY(4) 8 artiklassa tarkoitettu erityisdirektiivi. Neuvosto antoi 28. kesäkuuta 1990 direktiivin 90/394/ETY työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta(5). Kyseinen direktiivi on toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetun neuvoston puitedirektiivin 89/391/ETY(6) erityisdirektiivi, ja sitä sovelletaan kaikkeen yksityisen ja julkisen sektorin toimintaan, muutamia tiettyyn viranomaistoimintaan liittyviä hyvin erityislaatuisia poikkeuksia lukuun ottamatta. Meri- ja lentokuljetukset ovat näin ollen tosiasiallisesti kuuluneet työntekijöiden suojelua koskevan yhteisön lainsäädännön alaan vuodesta 1991, jolloin kaikki asbestityypit luokiteltiin syöpävaaran aiheuttaviksi aineiksi yhteisössä. Vastatakseen neuvoston 7. huhtikuuta 1998 antamiin päätelmiin työntekijöiden suojelemisesta asbestialtistukseen liittyviltä vaaroilta(7) komissio tarkastelee parhaillaan nykyisiä toimenpiteitä. Tarkoituksena on määrittää, tarvitaanko muita säädöksiä. (1) EYVL L 263, 24.9.1983, s. 25. (2) EYVL L 327, 3.12.1980, s. 8. (3) EYVL L 263, 24.9.1983. (4) EYVL L 327, 3.12.1980. (5) EYVL L 196, 26.7.1990. (6) EYVL L 183, 29.6.1989. (7) EYVL C 142, 7.5.1998.